Шэрджэс Бэллэ и къулыкъущIэ
Урысей Федерацэм бжыгъэр зи лъабжьэ зыужьыныгъэмкIэ, связымрэ массовэ коммуникацэмкIэ и министрым и къуэдзэу ягъэуващ Къэрэшей-Шэрджэсым щыщ адыгэ пщащэ Шэрджэс Бэллэ. Апхуэдэ унафэм жэпуэгъуэм и 23-м Iэ щIидзащ УФ-м и Правительствэм и УнафэщI Мишустин Михаил. Иджы Бэллэ и нэIэ щIэтынущ къэралым медиаIэнатIэхэмрэ интернетымрэ зэрызыщиужьыр.
Шэрджэс Мухьэрбэч ипхъу Бэллэ Урысейм и МИД-м и МГИМО-р къиухащ. 2008 — 2012 гъэхэм УФ-м и Правительствэм и пресс-IуэхущIапIэм къулыкъу зэмылIэужьыгъуэхэр щрихьэкIащ, 2012 гъэм щегъэжьауэ КъэралщIыб хъыбарегъащIэ IэнатIэмкIэ департаментым чэнджэщэгъуу щыIащ, иужькIэ Партнёр программэхэмкIэ департаментым и унафэщIым и къуэдзэу, итIанэ абы и унафэщIу щытащ, Урысейм и Президентым Жылагъуэ зэпыщIэныгъэхэмрэ коммуникацэхэмкIэ и управленэм ХъыбарегъащIэ IэнатIэхэм зегъэужьынымкIэ и департаментым и унафэщIу лэжьащ.
Бэллэ 3 класс зиIэ къэрал чэнджэщэгъущ. Унагъуэщ, къуэ иIэщ.
Адыгэ пщащэм и адэ Шэрджэс Мухьэрбий ХьэмтIалэ и къуэр Хьэбэз жылэм къыдэкIа ухуакIуэ цIэрыIуэщ, «ЧЕСИКО» фирмэм и унафэщIщ, «Адыги» лъэпкъ-щэнхабзэ фондым жыджэру долажьэ, Москва къалэм щызэхэт Нэхъыжьхэм я зэгухьэныгъэм хэтщ.
Мухьэрбий и къуажэгъухэм сытым дежи ядэIэпыкъуу, гугъуехьхэмкIэ защIигъакъуэу, псапащIэ Iуэху илэжьу апхуэдэщ. Тхылъ, журнал, газет къыдэзыгъэкIхэм хуабжьу сэбэп яхуохъу, спортым, щэнхабзэм зегъэужьыным и гуащIэ хелъхьэ, щIалэгъуалэ зэчиифIэхэм ядоIэпыкъу. Ар Москва къэрал ухуэныгъэ университетым и попечительскэ советым хэтщ.
Дохъуэхъу адыгэ пщащэм и лэжьыгъэм хъер къыпэкIуэу и къулыкъукIэ нэхъри дэкIуэтейуэ илъэс куэдкIэ лэжьэну.
НэщIэпыджэ Замирэ.
